钦定古今图书集成/明伦汇编/氏族典/第235卷 > 张闿
## 钦定古今图书集成/明伦汇编/氏族典/第235卷 > 张闿

按《晋书张闿传》：“闿字敬绪，丹阳人，吴辅吴将军昭之
曾孙也。少孤，有志操。太常薛兼进之于元帝，即引为
安东参军，转丞相从事中郎，以母忧去职。既葬，帝强
起之。及帝为晋王，拜给事黄门侍郎，领本郡大中正。
以佐翼勋，赐爵丹阳县侯，迁侍中。帝践阼，出补晋陵
内史，在郡甚有威惠。时所部四县并以旱失田，闿乃”
立曲阿新丰塘，溉田八百馀顷。以擅兴造免官。后公
卿并为之言，帝感悟，乃下诏以闿为大司农。苏峻之
役，闿与王导俱入宫侍卫。王导潜与闿谋，密宣太后
诏于三吴，令速起义军。陶侃等至，假闿节，行征卤将
军。闿到晋陵，运谷以给车骑将军郗鉴。又与蔡谟等
招集义兵，以讨峻。峻平，以尚书加散骑常侍，赐爵宜
阳伯，迁廷尉。以疾解职，拜金紫光禄大夫。寻卒，时年
六十四。子混嗣。闿笺表文议，传于世。